Asia T-240/04

Ranskan tasavalta

vastaan

Euroopan yhteisöjen komissio

”Euroopan atomienergiayhteisö — Investoinnit — Investointihankkeiden antaminen tiedoksi komissiolle — Täytäntöönpanon yksityiskohtaiset säännöt — Asetus (Euratom) N:o 1352/2003 — Komission toimivallan puuttuminen — EA 41–EA 44 artikla — Oikeusvarmuuden periaate”

Yhteisöjen ensimmäisen oikeusasteen tuomioistuimen tuomio (laajennettu ensimmäinen jaosto) 17.9.2007 II - 4038

Tuomion tiivistelmä

Euratom – Investoinnit – Investointihankkeiden antaminen tiedoksi komissiolle – Täytäntöönpanon yksityiskohtaiset säännöt

(EA 41–EA 44 artikla; neuvoston asetus N:o 2587/1999; komission asetuksen N:o 1209/2000 3 c artiklan 2 kohta ja 4 b kohta; komission asetus N:o 1352/2003)

Euroopan atomienergiayhteisön perustamissopimuksen 41 artiklassa tarkoitettujen tietojen antamiseen sovellettavista menettelyistä annetun asetuksen N:o 1209/2000 muuttamisesta annettu asetus N:o 1352/2003 kumotaan, koska komissiolla ei ollut toimivaltaa antaa kyseistä asetusta.

EA 41–EA 44 artiklan määräyksistä ja EA 41 artiklan mukaisesti komissiolle ilmoitettavien investointihankkeiden määrittelystä annetun asetuksen N:o 2587/1999 säännöksistä, jotka ovat asetuksessa N:o 1352/2003 tarkoitetut oikeusperustat, ei nimittäin ilmene, että komissiolla oli nimenomainen toimivalta tällaisen asetuksen antamiseen. Erityisesti EA 41–EA 44 artiklassa ei määrätä komissiolla olevasta investointihankkeiden tutkintamenettelyä koskevasta asetuksenantovallasta. Samoin asetukseen N:o 2587/1999 ei sisälly minkäänlaista säännöstä, jolla komissiolle annettaisiin nimenomaisesti toimivalta antaa sen täytäntöönpanoa koskevia asetuksia.

Toisaalta asetuksessa N:o 2587/1999 määritetään ainoastaan investointihankkeet, jotka EA 41 artiklan mukaisesti on annettava tiedoksi komissiolle, eikä se koske lainkaan komission kanssa kyseisistä hankkeista käytävää myöhempää neuvottelumenettelyä, joten komissiolle ei voida antaa implisiittistä toimivaltaa asetuksen N:o 1352/2003 antamiseen. Samoin viimeksi mainitun asetuksen säännöksiä ei voida pitää välttämättöminä EA 41–EA 44 artiklan määräysten tehokkaan vaikutuksen toteutumiseksi. Ei siten ollut välttämätöntä antaa komissiolle toimivaltaa suosittaa investointihankkeiden lykkäämistä, ennen kuin se on päättänyt tutkimuksen, kuten säädetään asetuksen N:o 1209/2000 3 c artiklan 2 kohdassa, sellaisena kuin tämä on lisätty asetuksella N:o 1352/2003, koska Euratomin perustamissopimuksessa ei ole lainkaan tarkoitettu antaa tällaista lykkäystä.

Lisäksi ja ennen kaikkea asetuksen N:o 1352/2003 kaltaisten sellaisten säännösten antamisessa, joissa säädetään komission suorittaman investointihankkeiden tutkintamenettelyn yksityiskohdista, ei ole välttämätöntä käyttää lainsäädännöllisenä muotona asetusta. Pelkät toiminnan järjestämistä koskevat sisäiset toimenpiteet olisivat nimittäin riittäneet niiden tavoitteiden saavuttamiseksi, joihin komissio oman ilmoituksensa mukaan pyrki. Lisäksi asetuksella N:o 1352/2003 otetaan käyttöön säännöksiä eli erityisesti asetuksen N:o 1209/2000 3 c artiklan 2 kohta tai 4 b artikla, jotka eivät koske pelkästään komission oman toiminnan järjestämistä vaan joilla on vaikutuksia myös kolmansiin. Kyseisillä säännöksillä ei kuitenkaan ole tarkoitus luoda velvoitteita kolmansille.

Kun komissio on – vaikka missään yhteisön oikeuden säännöksessä tai määräyksessä sille ei annettu nimenomaista toimivaltaa tähän – valinnut asetuksen sellaisten ydinvoimaa koskevien investointihankkeiden tutkintamenettelyn järjestämiseen liittyvien toimenpiteiden toteuttamiseksi, joiden osalta ei ollut välttämätöntä käyttää lainsäädännöllistä instrumenttia, jonka soveltamisala on kaikilta osiltaan velvoittava ja jota sovelletaan sellaisenaan kaikissa jäsenvaltioissa, se on näin ollen rikkonut Euratomin perustamissopimuksessa määrättyjä toimivaltasääntöjä, mikä on luonut oikeusvarmuuden kannalta haitallisen sekaannusvaaran, kun kyse on tämän toimen oikeudellisesta ulottuvuudesta suhteessa kolmansiin.

(ks. 32, 33, 41, 42, 44, 47 ja 52–54 kohta)